khistorydata/jeongjo-sjw-relations huggingface dataset:
정조 18년 · 목
京畿監司徐龍輔狀啓以爲去月二十八日到付南陽府使李翼晉牒呈內瑞山郡防船監官朴應福沙工金八郞金等呈狀內以爲渠等華城城役所用大樑木十一株載運上來矣今月二十日午時量到本府靈興島前洋猝遇大風漂到本府牛音島風勢愈猛所載船隻傾倒洋中船中汁物幾盡漂失十六人命及大樑木亦在頃刻入水之境矣牛音島居尹成孫爲名人急撑小船冒犯風波萬死來救沙格十六名全數得活大樑木十一株幸免沈沒云故大樑木十一株自本府別定監色運納城役所而尹成孫之救活人命極爲嘉尙事牒呈矣尹成孫之拌棄軀命極力救護使人命全活材木穩泊者極爲嘉尙其施賞一款令該曹稟處敎曰尹成孫之拯活極爲可嘉況城役所用乎成孫帖加今日內成給船制利於駕海則豈有如許之事乎馬梁事才聞而瑞山又如此大抵忠淸水使擧行之慢忽與貽弊之不禁洞燭久矣姑難臨陣易將尙此含垢則竝與駕海之節不謹乃爾先令廟堂嚴飭該閫以城役輸材時拯救者雖未滿法典內名數必爲狀聞事分付畿湖道臣而馬梁船拯救時亦有別般出力人乎此則問于本府使之探問狀聞湖西輸材何當竣事乎兵防船之屢次往來實屬憫念分付華城留守講究分力賃載之方期於斯速畢泊事使之知悉
정조 18년 · 목
予謂龍輔曰園幸時作路若自衿川爲之則道里稍近於果川治道平坦民力不若果川之浩多云然否龍輔曰臣於日前已送營禆看審形便仍爲圖形以來則治道凡百倍減於果川矣予曰然則治道凡節預爲留意爲之也
정조 18년 · 강
命衿川治道及內衙修理財力以南塘城築城餘錢取用
정조 18년 · 목
京畿監司徐龍輔啓言園幸沿路地方中果川境內嶺路旣峻橋梁且多每當幸行之時不勝惶悶且於治道之際民力倍入自上深軫此弊屢勤便否之命前後道臣皆以衿川路程之便好已有陳達臣於今番亦爲看審則非但道里遠近無甚懸殊地旣坦夷路且平闊以此爲定無容更議明年幸行時擧行諸節旣承筵敎內衙修理及道路除治等事不可不及今擧行而所入財力他無區劃之道聞關西南塘城築城餘錢尙餘一萬三千兩云請姑先取用從之
정조 18년 · 강
命監軍田德顯限三十日監軍差定巡將洪義浩限三日發巡
정조 18년 · 목
一所巡廳啓言去夜二更量巡到集春門摘奸後問軍號則守直軍十名無一應對査問其委折則入直哨官初不頒布云事未前聞萬萬駭然當該入直哨官令攸司照法嚴繩不能檢飭之大將不可無警何以爲之敎以草記巡將雖主之執捉監軍之所爲云不於西營廣智營執頉獨於集春門吹覓者欲修協陽門事僚員之嫌乎年少輩擧措寒心不但方長不折亦近於臆逆監軍田德顯姑不處分限三十日監軍差定訓禁營所管執捉然後令兵曹草記分揀無論如此如彼監軍所捉之事巡將則不捉乎亦可駭然限三日發巡可也
정조 18년 · 강
遣承旨馳詣宗廟景慕宮奉審摘奸
정조 18년 · 목
景慕宮夏享在再明也
정조 18년 · 목
箚略曰臣於再昨强疾登對天威咫尺怵畏義分兼以病情神昏氣短滿腔血懇百未一暴僅以荒拙數語粗伸匡救微忱自顧慙惶無地自容何幸聖度如天卽許允可第一奏前後過擧不忍承聞之敎竝示悔悟則聖敎若曰已諭卿以漱滌何啻悔悟之示意也第二奏收還禁令俾開言路則聖敎若曰公議付之三司大哉王言如綸如綍臣仰之若日月信之若金石竊以爲繼自今聖上無過中之擧非常之敎三司伸公共之論張懲討之義而宗社之福臣民之幸莫有京於此也欽誦攢祝不勝忭賀及夫筵退之後言路之不得開恢依舊是禁令後擧措臣誠不能無憾於天地之大也開言路付公議之聖敎果安在哉由是公議不付於三司而言路從以壅閉則當日之安危憂虞已無可言而亦豈垂法訓於萬世之道哉如臣無似忝居相職袞闕莫補國勢未扶結舌袖手罪積如山何敢自處以大官開口論事而第臣親承明敎矣不終日而復見此過中之擧愕眙焦迫不敢泯默復伸前說仰冀察納伏願聖上念列朝艱大之投擧國神人之望以信法言以光聖德焉仍念臣之自來衰癃又添新症筵席陳懇雖未蒙亟解之恩猶獲長暇之許冒上辭單遽降封還之命惶隕抑塞罔知攸措狗馬賤疾乍愈旋遽昏暈迷瞀阧倍於前以此病狀虛縻重任萬萬無望伏乞亟遞臣本兼諸任仍許長暇俾得及時調治批以第一奏感卿體國之誠勝於惜軀至有漱滌之諭此所以昨筵對卿申言之也第二奏特推敬禮之義俾開一條路逕此又所以收禁之請不禁也一則庸言之謹也二則敬大臣也豈知卿於先退之後乃有李敬一等無狀不誠之悖擧哉緣是領府遜荒承宣竄逐而以伊日一堂雍容之會翻成無風之浪甚是咄歎處卿之未覩光景者宜惑辭敎與處分之顚倒略及事實如右卿須安心俟間視事仍命遣史官傳諭
정조 18년 · 강
命日次講製入格儒生分等捧傳旨
정조 18년 · 목
敎曰日次儒生殿講時略粗儒生及製述三中三下儒生依榜目書下分等捧傳旨
정조 18년 · 강
敍前承旨尹㬦前校理尹序東高宅謙前修撰沈興永
정조 18년 · 목
備局以端午在近各陵寢祭官當爲差遣而侍從罷散甚多無以分排堂上堂下違牌坐罷人員請幷敍用也
정조 18년 · 목
敎曰政官牌招開政隨牌輒違處義過矣人言宜付無卞特點亦有意焉則除拜之後尙無動靜事體所在不可無飭吏曹判書李致中推考申飭行公
정조 18년 · 강
推文臣任希存安廷善沈奎魯朴命燮洪大協洪受浩柳憲周申光河鄭東觀張至顯朴鍾淳
정조 18년 · 강
行抄啓文臣當朔課試試官原任直提學金憙檢校直提學金載瓉
정조 18년 · 목
以擬宋參知政事范仲淹謝每進見必以太平責之爲表題副司果崔光泰三中居首
정조 18년 · 강
命抄啓文臣金熙洛特許儷文不爲應試
정조 18년 · 목
檢校直提學金載瓉啓言抄啓文臣金熙洛旣以製述自願而今番課試白文呈券所當重勘而此與連三次居不居末有異何以爲之敎以嶺人之不閑四六無足爲非儷文則特許勿觀
정조 18년 · 강
詣仁政殿親押香祝仍詣太廟齋宿
정조 18년 · 목
具遠遊冠絳紗袍出萬安門乘輿至仁政殿降輿詣版位親押香祝訖敎曰香室守僕幾人承旨徐榮輔曰原數只三人矣予曰若出使則必有苟簡之慮此後若値出使以政院禮房首書吏假守僕差定擧行書揭香室又敎曰七祀傳香不必下階此後則與太廟傳香同行於臺上而但立傳跪傳各異其儀可也遂乘輿出仁政門降輿乘輦出敦化門謂承旨徐美修曰東西班班首爲誰美修曰西班判府事金憙爲首東班左參贊洪秀輔爲首矣予曰左相與朴判府事何不參陪班乎親享動駕事體至重則身爲大臣無端不參而只使正卿爲班首此何禮儀大臣事誠慨然矣招致政府及樞府錄事問其委折以奏美修回奏曰左相金履素以爲狗馬之疾實難跨馬隨班不得已先詣柢迎所云判府事朴宗岳以爲淸齋未久不敢遽然入參班而欲竢今日之暮然後進參享班云矣予曰陪班則以不潔不參而享班則雖不潔亦可入參乎判府事必有所知之禮儀而然更問以來美修回奏曰判府事朴宗岳以爲迷劣之見若待今日之暮則其爲不潔似勝於朝前故不得參陪班云矣至太廟洞口降輦乘輿入齋室改具冕服詣版位行禮陞詣殿內奉審訖詣省器位省器詣永寧殿行禮陞詣殿內奉審訖詣省器位省器還入齋室改具遠遊冠絳紗袍詣省牲位省牲敎曰大享時各室所薦牛羊豕親享時則爲幾首而攝行時爲幾首幷爲書入又敎曰俄見廟內守僕有揮扇者廟司令汰去守僕知名以入尋命廟司分揀還詣齋室命禮曹判書典牲提調奉常提調堂上執禮入侍敎曰予於親享笏記有釐正者毛血盤節次不可只以小註書之此後則獻官降復位前先呼祝史撤毛血盤授齋郞句節行禮始於迎神八成則似好以此定式招致典樂樂章如例奏之可也至於擩於脂節次薦俎官入門之際卽呼而亞終獻奠酌禮亦皆速行可也謂奉常提調徐有防曰犧牲數爻謄來乎有防曰牛之四首則親行與攝行之時一也只羊豕之數攝行則差減於親行矣予曰羊則此後親享時以攝行時定數用之似好非敢節省也羊非我國所產則其在億萬年攸久之道正宜如是也仍命廟司令柳謐入侍敎曰鍮器時時磨洗乎謐曰然矣敎曰數數爲之也又敎曰守僕講陳設圖近每爲之乎謐曰爲之矣
정조 18년 · 목
時至具冕服詣版位行禮詣盥洗位盥手詣各室神位前三上香祼鬯奠幣進幣瓚爵官吏曹判書金思穆進幣瓚爵官吏曹參議鄭致淳薦俎官戶曹判書沈頤之進饌訖行初獻禮大祝第一室兵曹正郞洪大協第二室副司果崔獻重第三室司僕正尹羽烈第四室副司果洪秀晩第五室掌令吳泰賢第六室校理尹悌東第七室副修撰朴崙壽第八室副司果李翊模第九室副司果李儒修第十室直講李貞運第十一室修撰鄭東觀第十二室兵曹正郞尹魯東第十三室副司果李相璜第十四室待敎李存秀讀祝文訖亞獻官判中樞府事金憙終獻官光恩副尉金箕性行禮如儀行飮福禮命承旨徐榮輔撤饌後來奏詣望燎位行望燎禮仍詣望廟樓謂承旨李勉兢曰修掃廟內各別精潔可也改具遠遊冠絳紗袍乘輿出廟門至洞口降輿乘輦入弘化門至明政門外降輦乘輿由永淸門還內
정조 18년 · 강
命禁漏官兼敎授以入直勤仕計日付標
정조 18년 · 목
敎曰兼敎授一窠之屬之禁漏官以爲通仕路階梯蓋以禁漏官之所食至殘所役則至距所關至重特加軫念而然也今聞名雖待屬未必以勤仕中爲之者是豈制法之意乎此後禁漏兼敎授以禁漏入直勤仕計日居首者依圖畵署兼敎授例啓聞付標以此下敎揭板渠廳若或違越則當該干囑之人令該曹照法嚴治堂上當施違令之律以此定式
정조 18년 · 강
左議政金履素判府事朴宗岳以未參太廟動駕時陪班陳疏自引賜批
정조 18년 · 목
履素疏略曰臣於昨日適因先詣未克隨駕至伏承誨責之敎愧懍震越罔知措躬之所也廟享動駕事體至重班行陪從義分當然而第臣狗馬之疾從前無以自力於跨馬隨班故昨亦不得不冒生先詣之計而每當動駕輒事煩請反涉瀆屑之歸未及經稟率爾徑往以致祗迎之曠闕班儀之草率由前則跡犯占便由後則罪在輕遽事事顚錯自速嚴敎顧何以一日冒據具瞻之地董飭百僚之怠慢乎伏乞聖明治臣占便輕遽之罪批以卿於有下位僚相之時亦且押班則莫重大享盛禮東班隨駕替使正卿爲首所惜者國體況不稟不箚不待特敎而時任闕參於例亦未聞之昨日傳諭出於尊朝廷之意卿當知非而樂聞有此尋箚添一酬應揆以分義抑恐不然卿須勿辭視事仍命遣史官傳諭○宗岳疏略曰臣愚迷鈍拙未及周思自速罪戾致勤嚴敎隕越震懼靡所容措噫親享事體何等重大而臣忝居大官爲百僚之首而動駕之日未參陪班其何以董飭群工乎臣之塵刹報效惟在筋力奔走而如此應行之節莫能行之辜恩負國乃至於此伏況聖諭之前期誕下不啻丁寧者乎臣未能仰體有此孤負究厥罪狀萬殞猶輕伏乞聖明亟下威罰以爲不職者之戒批以聞旣淸齋俾參享班卿以依此爲之附對於史官之回矣況行路陪班雖未入闕者例皆不拘忌者乎若如卿昨日所對則是謂陪班用齋享班不當用齋也此非一時奏對之錯誤卿之發此言豈理也哉肅穆之地難以辭令煩絮姑且含默以還自昨至今反復研究理會不得此等處不可以大官有所一味慰籍矣然卿對寧出於戲耳必有別般所知之禮義而然歟卿須勿辭仍命遣史官傳諭
정조 18년 · 강
校理尹悌東上疏還給
정조 18년 · 목
疏略曰臣愚魯蒙騃百無一長至於論思之職尤無堪承之望而含恩畏義副急一出果然諫疏詆斥瘡疣畢露而薄罷旋除天牌荐降冒沒承膺雖緣怵迫因仍蹲冒決知不可伏願聖明亟賜處分以存廉防焉臣方自劾俟勘之不暇何敢爲夤緣陳懇之計而至切之情有所蘊結疾痛之呼不避僭猥惟殿下哀矜而垂察焉臣早失所怙相依爲命者惟偏母在而母年今爲七十九歲矣夙抱貞疾日夕凛綴而旣無擔石之資未效負米之誠菽水尙患屢空刀圭初非可論而且臣母病中憧憧者惟是僥倖於一時官養祈望之言殆發夢囈旁人爲之代惻臣心當作如何情私所迫冒昧控懇伏乞聖慈俯垂矜憐特命選部畀臣一小邑上以推錫類之仁下以遂欲報之願則臣當生殞死結以效報答之誠而已
정조 18년 · 강
命開城府慰諭御史徐有聞軍官李石求嚴飭該曹起送
정조 18년 · 목
有聞以帶率軍官李石求終不來現其罪狀令攸司稟處事馳啓敎以啓下口傳焉敢若此所爲萬萬驕妄嚴飭該曹起送俾無未及於復命前事回諭
정조 18년 · 강
命關西湖西還穀加分依狀請施行
정조 18년 · 목
備邊司啓言卽見平安監司李秉模狀啓則以爲方春民勢或有艱乏之慮長夏農糧尤係勸課之政各邑鎭餉還留庫中特許加分則酌量分俵分給實數待其畢糶登聞事令廟堂稟旨分付爲辭矣當此農作方張之時留庫中略綽加分以爲種子農糧之資係是不可已之事請依狀請許施又啓言卽見忠淸監司李亨元狀啓則以爲本道還穀自來不敷只以應分之數實無排巡之道各樣還軍餉及濟民穀留庫中限七千石特許加分事請令廟堂稟處矣湖西還分各穀與民戶較量太不相當毋論豐歉輒請加分便成前例依狀請許施而畢分後從實數登聞之意請分付竝允之
정조 18년 · 강
召見大臣備堂藥院提調鄭昌順及松都慰諭御史徐有聞于誠政閣
정조 18년 · 목
藥院承候也○藥院提調鄭昌順曰惠慶宮湯劑當爲封入而羅蔘已盡以江蔘封進之意前已筵稟而前提調有三斤擇置之蔘以此封進何如予曰唯左議政金履素曰臣之日昨事萬萬惶悚昨日承批之後固當更進引罪之章而此亦惶悚不敢爲矣予曰卿於在前下位僚相參班時亦爲參班則昨忽不爲何也履素曰動駕時臣無以跨馬隨參故昨日先詣出於行禮班趁參之計矣予曰領相旣先詣則卿何不參動駕班乎親享動駕事體何等自別則參贊洪秀輔之爲班首其可成說乎履素曰此則臣愚迷之致全未覺得矣尤不勝萬萬惶恧矣予曰近來紀綱掃如矣禮云禮云玉帛云乎者政指此等處詩云抑抑威儀維德之隅是隅字儘好官儀亦紀綱之隅也每於此等事申申非不知煩屑而此亦不爲則今日紀綱亦不知至於何境矣卿事且置之朴判府之事豈不慨然乎享班則何等淸肅而欲爲入參隨駕之班則非齋戒之事而不爲入來謂之祗迎於家內家內祗迎果是何法此大臣率直固有善處而此事則寧不慨然乎昔在先朝洪奉朝賀不時庭請每多黽勉爲之之時而曾見崇賢門外庭請時百僚震懾蓋大官百僚之首故也大臣則古今無異故欲謹守成憲有此云云矣履素曰臣等安敢望古大臣不善奉職自上每勤勅敎不勝惶悚矣臣於班例之間擧措顚倒未暇董勅諸僚至於陳力之處亦不能如意臣罪大矣宗廟提調李文源曰太廟內樹木茂密太過自兵曹雇軍剪除故臣親自看檢則一時盡除叢生者不得長養自今年使本署郞廳受雇價於兵曹隨時親審培之除之詳審爲之似好故俄已相議於兵判矣予曰從長爲之可也謂假注書尹濟弘曰臺諫之不稟徑入何也濟弘對曰前例然矣予曰爾何敢妄言仍命拿處○予曰太廟大享時使兩守僕奉出六十功臣位板出入之際不謹可知今若造木板使之盛奉十餘位板次次奉出則似好矣先朝每以功臣位板敬奉事有嚴飭且左相之先世亦有功臣矣每當奉出不謹之時爲其子孫之心豈不悶然乎卿等諸議何如履素曰若以木板盛出則誠好矣文源曰以杻籠塗紙盛出亦好矣予曰杻籠盛出決非敬謹之意以木板盛出甚好從便爲之可也文源曰每當親享時守僕太不足景慕宮享禮時守僕不足者以宗廟守僕擧行廟享時亦依此例景慕宮守僕入番外皆令來待擧行似好矣予曰非但景慕宮守僕南殿守僕亦無不可而昨日問之則太廟守僕無不足之患可以擧行云故姑置之矣文源曰徹床時守僕尤不足矣予曰問於廟司從長爲之可也○予謂有聞曰回祿被燒者何如有聞曰二萬戶中失火者爲六百戶矣予曰六百戶被燒處長廣幾何有聞曰皆是小戶故長廣不甚大段矣予曰瓦家被燒者幾間有聞曰間數不可詳考矣予曰步數幾何有聞曰四面爲百餘步矣予曰民方失所彷徨乎有聞曰松京異於他處民各有業不甚苟艱故雖當被災而不至失所朝令之下從便奠業幾皆安堵矣○予命承旨徐美修書罪人金鍾秀荐棘傳旨姑置之傳敎書訖美修奏曰鍾秀罪惡貫盈斷案已具決不可容貸者而臣雖不敢不承命書之亦不敢承命頒布矣予曰此非如是之事斯速頒布正言李肇源持平鄭晩錫起伏將奏予曰人皆可誅而所謂臺諫無一言討罪至於李肇源如欲保家不可如此矣名以臺諫旣不能討其罪亦何不能暴其心乎有可言之端則言之無可言之端則不言而已一味漫漶可乎肇源等曰惟願還收俄下傳敎而亟降處分矣予曰旣無一言而何以處分云乎所謂當處分之罪何罪肇源等曰不可勝言予曰今番鍾秀之罪何罪肇源等不能對予曰然則鍾秀無罪乎肇源等曰合啓盡言之矣予曰三司合啓措語陳奏可也非謂惜金鍾秀而如是也大抵臺體分明說去然後爲可旣欲請寢俄下傳敎則明言其罪之如此如此可也人皆有公論常時救鍾秀者謂律名之不當止此無所不可常時攻鍾秀者謂律名之當止於此亦無不可各陳所見可也曾忝大官者謂之島配輕則其罪可知而無一言明其罪只請還收俄下傳敎可乎顧其臺閣之職名誠可惜也肇源將起伏奏予曰就坐如欲爭執退而爲之正言未熟臺體限金鍾秀決末不得遞矣肇源等更欲奏予曰更爲從重推考履素曰臺臣啓批每下支煩之敎三司爭難之際安得不支煩乎雖以本事言之前後生活之德何如而終始罪重罰輕不能懲礪至於今番負犯關係何如而畢意以殿下好生之德每有如此則大有妨於世道國體矣三司諸臣不宜過加摧抑矣予曰聲討之法有主見然後可以爲之而名以三司如是者誠可慨也可止則止之不然而必欲爭執則從格例爲之可也履素曰律名各有次第而猝承今日之敎擧皆蒼黃而處分止此不勝抑鬱矣予命承旨就坐美修曰三司進前之時承旨何敢就坐乎副校理朴崙壽副修撰沈奎魯起伏將奏予曰諸玉堂禁推斯速出去美修曰如金鍾秀之元惡大憝雖嚴加處分今日人心難保其如何而況如是容恕則恐有無窮之慮矣
정조 18년 · 강
命永興穀折米限五百石移劃于會寧
정조 18년 · 목
左議政金履素啓言咸鏡監司金華鎭所報以爲德源府使李雲祜會寧府使李健秀牒呈內兩邑以孔道殘邑穀簿不敷各樣支用無路而德源則旣無自該邑換移之穀永興穀簿稍裕折米限五百石移劃會寧則該邑所在私賑穀及營賑穀中限一千石移錄於元會簿其代則他各邑元會簿各衙門準折米換錄事甚便宜爲辭矣兩邑穀簿不敷各樣公用不得會減則不可不趁卽區劃依道臣所請使之從便擧行後衙門穀名報備局之意請分付從之
정조 18년 · 강
命忠州德周寺燼餘恤典依該道伯狀請施行仍飭道伯與該邑合力期於改葺被燒楮價亦令道伯論理報來後從長決給
정조 18년 · 목
左議政金履素啓言忠淸監司李亨元所報以爲忠州德周寺偶然失火九十餘間及佛像什物戶曹納白綿紙浮出次一千二百七十兩所貿皮楮一時沒燒三十名緇髡之諸般應役宜有永減而至若被燒之楮出自貢人之物則不可不變通且義僧番錢則防番穀耗條猶有數百石剩餘該州義僧七名當納番錢六十三兩取彼剩餘穀補此防番錢則實合兩便之政姑限該寺復舊間依此施行爲辭矣近百間寺刹一時盡燒許多僧徒之失所棲屑誠甚矜惻其在軫恤之道宜有蠲役之擧義僧番錢許令依所報施行至於皮楮被燒事旣是貢人之私貿則此非煩請變通之事請置之從之敎以聞是道內大刹嚴飭該邑亦令道伯合力期於改葺楮價亦不可空徵此亦問於道伯論理報來後從長決給俾無白徵之弊
정조 18년 · 강
命節使齎來禮部咨中賜物恩賞待前頭稱謝之意撰出回咨下送灣府
정조 18년 · 목
左議政金履素啓言今番節使齎來禮部咨中有賜物及使臣宴賞兩事以前頭使行奉表稱謝之意依例撰出回咨定禁軍騎撥下送于灣府使之傳給鳳城以爲傳致北京之地從之
정조 18년 · 강
命長湍馬兵改號以別驍士
정조 18년 · 목
總戎使鄭民始啓言卽見長湍府使徐有和所報則以爲本府爲防營時有別驍士馬兵名色矣自罷防營後罷別驍士而只有馬兵故人皆厭避非但無以充伍所謂戎裝戰馬全不成樣若改以別驍士則多有願入者云在軍制別無防礙而人皆願入易於塡充如是變通似好矣從之
정조 18년 · 강
命購納涓吉方書人日官李鼎德譯官尹得運施以加資之典
정조 18년 · 목
觀象監提調沈頤之啓言日官譯官中購納涓吉方書者草記施賞曾有定式矣今番使行日官李鼎德譯官尹得運捐出私財貿來方書者爲六十六册而呈納於內閣云鼎德等宜有論賞之擧敎以幷施加資之典
정조 18년 · 강
推慶尙監司趙鎭宅重推承旨鄭大容
정조 18년 · 목
吏曹判書金思穆啓言因山淸沈師大上言其父渡舟班族與否査實狀聞有所行會矣卽見慶尙監司趙鎭宅狀啓以令該曹稟處爲辭而渡舟入於今番推恩中已經同知亦爲追榮稟處一款今無可論而已至四朔今始登聞老人之事若是稽忽請當該道臣推考從之敎以回啓各有定限過限之後政院例有察啓今番則不爲當該承旨亦爲從重推考
정조 18년 · 강
配李石求于松都卽刻逐送
정조 18년 · 목
開城府慰諭御史徐有聞啓言以軍官李石求事在途馳啓而伏承批旨有嚴飭該曹俾無未及於復命前之敎故臣奉承傳敎連爲催促使之來現則石求謂以身病終不來現口傳啓下事體不輕而特敎申飭之下一向言病者駭妄無嚴莫此爲甚臣發遣令旗使之拿致則謂以出他亦不來待昨日之無病是則今日之出他非也今日之出他是則昨日之言病非也巧避之習尤極駭然此而置之則體統二字更無餘地不可不嚴處矣予詢大臣左議政金履素曰奉命事體至爲嚴重幕裨啓請體貌尤別一經啓下將幕之分已定則稱病不現已極駭然而又於御史登聞處分截嚴之後亦以出他之說敢爲規避之計者尤涉駭妄臣意則施棍嚴礪以警年少武弁慢傲之習好矣予又詢將臣兵曹判書鄭昌順曰聞李石求昨到畿營御史使之來現則終不入謁仍爲還去云石求唱第之初臣適逢見於禁中則年貌尙幼而矯妄如此此等有地處之武弁不可不抑其氣而用之雖令嚴勘御史亦已復命使之來現於御史之後勘罪似好矣總戎使鄭民始曰武弁之不赴自辟從前或有之而飭敎旣下之後不爲往現極其駭妄此則不但以不赴御史自辟言令攸司重勘宜矣守禦使李文源曰御史於奉命人中事體尤爲自別而李石求稱以名武終不現身百計規避武將家子孫此等之習若不嚴懲後弊難防臣意則決棍猶爲歇後定配恐合事宜敎以旣往營底詐病可知尋常啓請猶不敢若此況因繡啓嚴飭之後乎守使意見甚好卽其松都地方定配當刻內逐送
정조 18년 · 강
大司憲趙宗鉉執義崔重圭掌令吳泰賢洪克浩持平鄭晚錫申光岳副校理沈奎魯正言李肇源副修撰朴崙壽所懷請荐棘罪人金鍾秀亟降傳旨使三司得以繼發快施當律賜批不允
정조 18년 · 목
宗鉉等所懷以爲荐棘罪人金鍾秀罪惡彰著斷案已具而至今假息於覆載之間者尙可曰國有三尺乎當加之律時急而傳旨未頒懲討之典莫嚴而合辭久闕伏願亟降傳旨使王府趁卽擧行使三司得以繼發快施當律以伸王法焉敎以不待卿等之言今日則齋日已過欲爲措辭決處矣
정조 18년 · 강
命安置罪人金鍾秀荐棘傳旨姑爲置之更待處分
정조 18년 · 목
因鍾秀荐棘傳旨敎曰明其罪暴其心六字卽抵辟與不抵辟之究竟法也近來聲討之說非不多也爲說復爲殆涉徒仰客口如是而謂之明其罪可乎至於暴其心一款設有可暴之端除非其家人孰知腔裏本情而鳴冤乎然則未明其罪不暴其心者將何以徑先置辟乎雖於下賤至微之類猶捧侤音然後考法定罪彼雖無狀卽曾參大官之列者乎爲彼之計惟有致之司敗考覈情實而身犯惡送外勿鞫在於法典旣不得執跡而用律則雖謂之止此足矣可也此傳旨姑爲置之更待處分
정조 18년 · 강
賜三司所懷批仍命大司憲趙宗鉉遞差持平鄭晚錫等斯速退去
정조 18년 · 목
三司所懷以爲臣等俄陳所懷特蒙兪音當發之啓將欲陳達伏承繼下傳敎相顧愕貽不勝憂忱今以明其罪暴其心爲究竟之法而渠之心跡彰露於渠疏則今豈有更暴之心渠之罪惡臚列於合辭則亦豈有更明之罪乎其將心綻著積罪貫盈特一戴頭之鬼耳祗緣渠之曾忝大官次第加律之故當施之律尙未快擧懲討之典由是不嚴雖承縷縷面諭臣等惟知嚴討而已執法而已伏願亟寢傳旨置之之命敎以此非如是之事不允○大司憲趙宗鉉所懷以爲縷縷面諭之下若是煩瀆非不知萬萬惶恐而旣無一分更暴之事自有三尺當施之律聲討方嚴輿憤莫洩惟願亟命還寢焉敎以支煩甚矣卿則憲長之任遞差○持平鄭晚錫申光岳正言李肇源所懷以爲金鍾秀之忍言其不忍言之一款卽是斷案心跡難掩罪戾已極以其罪則今無更明之端以其心則又無更暴之事應行之律當發之啓不容少緩而遽下傳旨置之之命臣等爭執之義與都憲實無異同伏願亟寢俄下傳敎敎以過矣勿煩就坐又所懷以爲臣等幸得方寸之地及今不爭更待何時以若負犯尙稽當律輿憤之抑鬱當復如何雖伏承就坐之敎而決不敢退去矣更願亟寢俄下傳敎敎以爾等爭執之意非不知也近午酬應甚憊矣斯速退去
정조 18년 · 목
敬懋以李石求決棍則非復命御史所可爲者仰對武將之言殆近分疏有是命
정조 18년 · 강
遞差大司諫宋鍈
정조 18년 · 강
重推正言李肇源持平鄭晚錫
정조 18년 · 목
肇源起伏欲避嫌予曰得請之後豈有避嫌之例乎寧有如此臺諫正言擧措尙多劻攘故言于渠父使之善誨想聞知矣俄者避嫌亦客氣中出來收斂此等客氣可也肇源晚錫等又欲避嫌予命從重推考肇源等欲更奏又命從重推考
정조 18년 · 강
遞差執義崔重圭削持平洪克浩職
정조 18년 · 목
重圭起伏將奏予曰爲說復爲遞差○克浩進前將奏予曰擧措甚駭怪如此之人誰爲通淸而何年爲之乎承旨徐美修曰甲辰年通淸云矣予曰克浩擧措從前多萬萬駭痛者欲一處分而未果矣如此臺諫濟州島配可也予又曰濟州則如何代以一律黑山島投畀左議政金履素曰洪克浩擧措雖從前駭妄而當此聲討之時遽加之罪恐如何矣予曰然矣島配榻敎置之以削職書之
정조 18년 · 강
諭判府事朴宗岳勿待命
정조 18년 · 목
政院啓言中樞府錄事來言判府事朴宗岳伏見聖批辭敎截嚴萬萬震懍走伏金吾門外恭俟鈇鉞云敎以勿待命事傳諭
정조 18년 · 강
兵曹判書鄭昌順吏曹參判丁範祖陳疏辭職幷賜例批
정조 18년 · 강
遞承旨鄭大容以洪明浩代之前望也
정조 18년 · 강
以吳泰賢爲副修撰前望也
정조 18년 · 강
遞承旨徐榮輔以林蓍喆金履翼爲承旨
정조 18년 · 목
榮輔不爲仕進也
정조 18년 · 강
汰假注書宋冕載等
정조 18년 · 목
敎曰新進注書擧條書入之遲滯萬萬駭然仕進之假官一幷汰去
정조 18년 · 목
敎曰非不知生疏重其事之意有處分前判書具庠敍用
정조 18년 · 강
承旨徐美修李勉兢兪漢寧李魯述等聯啓請寢罪人金鍾秀荐棘傳旨姑爲置之之命賜批仍命斯速退去
정조 18년 · 목
勉兢等啓言臣等伏見安置罪人金鍾秀荐棘傳旨姑爲置之之敎臣等聚首愕貽實不勝憂歎之至噫鍾秀此下四宇抹下之罪固宜當日置辟快定國是而以其名在大官之故漸次加律自致遷就豈意傳旨姑置之命遽下於群情顒竢之日乎鍾秀疏中滿紙不忍之凶言自其口說出自其手書納者不待考覈已是渠之斷案而執迹論心此下十餘字抹下綻露無餘肺肝如見更有何其罪之不明而其心之可暴乎乃於累日留中之餘至以止此足矣爲敎殆若以善地安置之律爲足以當其罪者然飭禁之下雖不得不頒布而忠憤所激相率聯籲伏願收還俄下傳敎使當施之律得以夬施焉批以匪吝於彼不問則不可施法且問之爲難也人亦近甚朽誖難保其眞無可暴之心往往有失其常度處又安知無未盡明之罪乎罪疑寧失於不經豈或泛然商量而有今日處分乎○諸承旨詣閤外請對敎以承批足矣豈敢請對乎苟欲請對又何以門限爲之乎斯速退去
정조 18년 · 강
命知入諸臺請對之意
정조 18년 · 목
持平鄭晚錫獻納沈鏗正言李肇源來詣閤外請對政院啓稟敎以豈可酬應請對之意知入
정조 18년 · 강
諸臺避嫌賜批仍命捧入承旨李魯述令該府捧口招持平申光岳刊削仕籍拔去臺望
정조 18년 · 목
持平鄭晚錫正言李肇源啓言臣於荐棘罪人金鍾秀傳旨置之之命不勝愕貽之忱敢效爭執之義未蒙允可荐承問備請命遞斥批以曰宥曰殺之義靳之爭之不害爲兪咈各當一時問備不過匪怒豈可以此引嫌勿辭亦勿退待○持平申光岳啓言臣於荐棘罪人金鍾秀加律之請與諸僚齊聲仰陳未承允兪至有僚臺重推之命臣亦同陳所懷義難倖逭請命遞斥批以雖緣於生疏隨衆起伏不發一言者與沈奎魯等無異苟欲承順卽當承順不然則名以言官口將言而趑趄竟歸噤默之科貽羞甚矣古有辱臺之律爾何敢辭乎特以生疏之致姑爲參酌爲先施以刊削仕籍拔去臺望之典三司旣詣閤外請對而一邊捧入避嫌政院事萬萬駭然苟欲如是雍容則初何以小大紛聒及今稍久之後漸覘事勢之弛緩其所擧行乃如是周遮今日諸臣之擧措雖曰件件欠誠敢於如此干科亦或彌縫乎其間彼犯別無所減彼心亦無所暴則時方詣閤請對之臺諫抑何委折許捧避嫌殆若杜言路然者其罪不可不問當該捧入承旨卽令該府開坐拿問捧口招俾頹俗知有朝廷亦有臺閣
정조 18년 · 강
遞差獻納沈鏗
정조 18년 · 목
鏗旣已詣閤請對誤聽下敎徑先出去政院請推考敎以生疏所致不可無飭遞差
정조 18년 · 강
遞差副校理沈奎魯副修撰朴崙壽
정조 18년 · 목
崙壽等謂有情勢陳疏徑出政院退却原疏請推考敎以雖與臺諫稍異貽羞則均矣爲先遞差
정조 18년 · 강
命承旨李勉兢徐美修兪漢寧一倂罷職下金吾推考林蓍喆金履翼遞差
정조 18년 · 목
敎曰王言如綸其出如綍則其可不信乎句語中涉禁循例捧入承旨一倂罷職下義禁府推考左承旨左副承旨新入遞差玉堂從當處分堂箚改修呈納則當賜批以此分付承旨前望單子入之待下批牌招察任
정조 18년 · 강
以蔡弘履李集斗洪仁浩閔昌爀南公轍鄭致淳爲承旨幷前望也
정조 18년 · 강
松都慰諭御史徐有聞進書啓
정조 18년 · 목
書啓以爲臣敬奉聖敎馳往開城府招集四里被燒民人謹以聖上憫惻之德意前席承聆之下敎詳細宣布仍以恤典及穀物移轉身布軍役限年減給等傳敎內辭意反覆曉諭則老少男女千百爲群奔走承命百拜攢手或歡欣鼓舞或感激流涕曰大米二百石之別下恤典已是癸酉所未得之異恩今此千包穀之移轉劃給身布軍役之二年減給尤爲朝家莫大之惠澤小民回祿之災至煩九重之軫念辭敎懇惻恩德如天少無彷徨愁沮之色顯有不日奠居之意至於結構前俾免露處事則該守臣已於被燒之日多般拮據結給窨幕俾爲目下庇身之所而謹依筵中下敎另加申飭使之逐一造給期無一夫一婦失所棲遑之弊
정조 18년 · 강
黃海監司李泰永以平山等十一邑失火馳啓
정조 18년 · 목
該監司狀啓以爲平山黃州谷山海州瑞興信川延安載寧安岳新溪康翎等十一邑民家失火燒燼爲一百三十五戶人物燒死囕死十六名致死人自官助需埋瘞被燒戶役糧材木優數題給虎行處設機行獵之意申飭該邑被燒大戶各小米九斗中戶八斗小戶七斗殘戶六斗獨戶五斗燒死平山九名各粟一石黃州一名稷一石海州一名正租一石瑞興一名安岳三名各粟一石囕死載寧一名稷一石合小米五十六石五斗粟十三石正租一石稷二石以各該邑會付耗穀恤典題給請令該曹依例會減
정조 18년 · 강
重推吏曹判書金思穆仍飭廟堂糾察守令去就
정조 18년 · 목
敎曰辭朝守令之過放榜下去以其家之與他家自別別施絜矩之政而其代不容一刻曠官之代則今因達判事聞之尙不下去云焉有如許紀綱名以守令辭朝後四朔滯留而爲銓長者噤不一言催促迄無一番草記牧民所重姑舍是揆以國體萬萬寒心惜乎廟堂亦無皀白又有此辭朝之致煩豈可但以叢脞言念舊自念舊事面自事面咸興判官洪喜榮迄今逗留委折付之該曹處置吏曹判書金思穆爲先從重推考守令去就廟堂主之如未登筵雖以草記趁卽爲之古例則然自今申明少除宵旰之酬應事言于廟堂
정조 18년 · 강
罷黜咸興判官洪喜榮
정조 18년 · 목
吏曹啓言咸興判官洪喜榮辭朝之後謂有身病今至屢朔一向淹留請罷黜允之
정조 18년 · 강
有政吏曹判書金思穆進
정조 18년 · 목
以金履翼爲吏曹參議閔台爀爲大司憲金履成爲大司諫李秉喆爲執義李廷顯李景溟爲掌令任希存爲持平沈興永爲獻納李相璜爲副校理李錫夏爲副修撰金載瓉爲兵曹參判○再政以鄭昌耆爲大丘判官○三政以金鍒爲居昌縣監○四政以南麟耇爲咸興判官○五政以具忠元爲宜寧縣監
정조 18년 · 강
承旨閔昌爀啓請還寢罪人金鍾秀荐棘傳旨姑置之命
정조 18년 · 목
昌爀啓言今者南海荐棘罪人金鍾秀加律置之之命此何事也彼疏中數三傳語此下九字墨抹無難下筆於不忍言不敢道之地以若知遇以若地望有何不滿於今日之朝廷而乃敢爲此蔑倫敗常之擧乎明其罪暴其心然後次第用法者誠如聖敎而將心之誅其法甚嚴則帶得不滿不平於言意之外者此非將心而何亦豈非明其罪暴其心之明證乎尙今假息未卽處斷實是腐心痛骨之不足今何可反緩已發之律致稽同聲之討乎伏乞還寢姑置之命夬擧應行之典批以獨啓故重臣李潭後初有之例有難循例賜批矣
정조 18년 · 강
持平鄭晚錫正言李肇源伏閤啓請還寢金鍾秀荐棘傳旨置之之命賜批
정조 18년 · 목
晚錫等伏閤啓言荐棘罪人金鍾秀負犯至重斷案已具三司之聲討旣嚴一國之大論方張而惟以齋日之連値尙稽當律之亟如日俟傳旨之頒下不惟不卽頒下乃反有置之之命臣等前席爭執而終靳兪音求對經宵而未承批旨相率陳籲伏願亟寢傳旨置之之命批以勿煩
정조 18년 · 강
持平鄭晩錫獻納沈興永興永墨抹以下校理尹悌東副校理李相璜正言李肇源修撰鄭東觀伏閤再啓賜批
정조 18년 · 목
晩錫等啓言噫彼罪人金鍾秀之尙今假息於覆載之間者其可曰國有三尺之典乎從前罪惡之貫盈已不容貸而至若向來凶疏包藏二字墨抹語意至悖此下八字墨抹義理則惟意背馳國是則甘心角勝保護聖躬臣節之當然而曰以飭詐呼籲慈宮人情之固然而謂之做錯何莫非臣子所不忍言所不忍提而渠乃忍言忍提顯加詆斥略無忌憚夫於敵以下猶不敢忍於不忍之地況爲人臣子忍於莫重莫嚴之地者豈非人理斁而王綱隳乎思之凛然言之寒心此非但慈宮之罪人殿下之罪人也抑亦宗社萬世之罪人也以此負犯尙稽當律荐棘傳旨姑置之命遽下於此際臣等實不勝憂歎之忱相率聯籲又蒙勿煩之敎國無法則已此下九字墨抹罪止島置寧有是哉伏願亟寢傳旨置之之命批以勿煩
정조 18년 · 강
遞校理尹光普副校理高宅謙
정조 18년 · 목
承旨洪仁浩啓曰兩司旣已伏閤傳啓則行公玉堂所當聯參而謂以箚批之未承不卽來參事甚未安請諸玉堂竝推考從之敎以校理尹光普副校理高宅謙似因衰病所致幷許遞
정조 18년 · 강
遞差大司憲閔台爀執義李秉喆掌令李廷顯持平任希存獻納沈興永副校理李相璜副修撰李錫夏
정조 18년 · 목
敎曰旣異於昨日登筵之人則鱗次入來酬應苦矣今日政新除臺諫玉堂陸續入來者遞差
정조 18년 · 강
持平鄭晩錫校理尹悌東正言李肇源修撰鄭東觀伏閤三啓賜批
정조 18년 · 목
晚錫等啓言噫彼金鍾秀之罪犯至重關係莫大則不可一刻容貸也明矣夫其自陷罪戾屢干王章而惟我聖明以容物之仁推好生之德旣拯之又活之者凡幾遭矣苟有秉彝之天者其所以愛戴而報效之者宜有倍於他人而奈其悖性難改將心自露至於今番凶疏而極矣以渠疏中數三句語論之忍提不忍提之事肆然濡筆旨意閃忽下語陰譎帶得無限不平不滿之意於言外者昭然難掩其所以不平不滿於保護庭籲之擧者抑何心腸卽此一款已是斷案何待渠罪之盡明而方可置辟也哉今不惟當律之不加反與蒙允之啓而遽有姑置之命王章安得以夬伸輿憤安得以少洩伏願亟收姑置之命俾得以按例加律焉批以勿煩
정조 18년 · 강
罷承旨閔昌爀職旋命遞差兩司下吏令刑判刑推一次禁推承旨南公轍旋命分揀
정조 18년 · 목
敎曰不當奏之前例敢使承旨入稟當該承旨罷職兩司下吏令刑判刑推一次○敎曰現告承旨遞差工謀避罪承旨下義禁府推考○內閣以檢校直閣南公轍依定式減下啓敎以適中占便之計飭已施禁推分揀放送令牌招仕進政院
정조 18년 · 강
飭三司更勿煩聒
정조 18년 · 목
敎曰昨日處分在於登筵之時筵席未畢之懷退而求對求對不許留在閤外替陳文字李肇源事揆以臺體似然其外三司之一齊煩聒政煩酬應寧有如許分義乎以此意嚴飭三司更勿煩聒諭判府事朴宗岳勿待命政院以判府事朴宗岳雖伏承勿待命之敎而轉益惶懍仍伏金吾門外胥命啓敎以勿待命事遣史官傳諭
정조 18년 · 강
命楓島拯活人命人姜貴才帖加今日政成送監色沙格卽爲下送俾勿更爲使用仍飭湖西道帥臣未運船隻使之另飭護送海西之數旬內利泊邑校營裨指名狀聞水軍等蠲役
정조 18년 · 목
水原留守趙心泰狀啓以爲馬梁鎭防船致敗委折及材木漂失與人命拯活虛實發遣將校使之詳探以來則馬梁防船三月二十日果到楓島後洋猝遇大風船頭飛羽板爲波濤所觸幾至沈沒之際陸島居姜貴才見其遑急之狀登時救出於險島之中材木則元材三株漂着於南陽靈興島一株漂着於永宗鎭漂失船材亦爲推尋於諸島而姜貴才之監色沙格十五人命出義氣挺身救出於險島之中者極爲嘉尙論賞一款請令該曹稟處敎以拯活人姜貴才帖加今日政成給監色沙格等卽爲下送本地方俾勿更爲使用事分付之意回諭湖西尙多未運船隻豈可一日弛心乎帥臣事不足說雖以道臣言之若知宵旰之念其可袖手一任其水使及差員乎令廟堂申加嚴飭湖西則擧行無狀海西則近二千數利泊於兩旬之內無一臭載宜有弦韋之政其中最效勞邑校營裨使之指名後錄狀聞水軍等蠲役事分付黃海水使
정조 18년 · 강
左議政金履素上箚賜批
정조 18년 · 목
箚略曰臣於昨日伏承聖敎之不於三司者憂菀之極非不欲力請反汗而只緣言辭之拙訥以致衷情之未達日勢漸晚煩聒是懼齎志而退汔兹耿耿有臣如此實合死罪噫嘻痛矣金鍾秀之負犯何如也關係何如也忍所不忍將心彰露疏語之窮凶斷案已成則罪豈有不明設心之至憯路人皆知則心豈有可暴以其心之無一分之可貸故論其罪則雖萬戮而有餘是誠覆載之所不容王章之所必加凡今北面於殿下之庭者孰不欲沫血致討夬覩典刑之亟施而特以加律之啓拘於啓例尙未推到於應行之典而至於昨日之後則竝與已蒙允之荐棘而歸於中寢之地義理自此而晦塞刑政自此而解弛凶醜有跳踉之漸憂虞無可定之時不審聖明何爲而有此失當之擧也若以其曾在大官不得設鞫而徑先用法或欠審克則此亦有不然者夫情跡之有可疑者雖非大官固不害於求生必死以寓聖人欽恤之政而今鍾秀以其心之所萌以其手而投跡則滿紙凶言全篇悖說卽渠之眞贓也渠之輸款也初豈有可問之端亦豈有未吐之情哉惟當亟揮乾斷以伸天討豈可使之伈伈延拖不思所以少洩神人之憤哉至於臺閣諸臣之守閤求對徹宵至午而未蒙召接尙靳允兪恐有歉於大聖人轉圜之盛德此莫非群下欠誠之罪而如臣參叨大官者益不勝其愧悚噫天綱不可太恢也公議不當久遏也伏乞聖明收還昨下辭敎以爲次第懲討之方以幸世道以副輿情批以昨筵言辭之未罄今又有文字之替陳卿謂詞感而理奪文字勝於言辭歟昨何草草今何耽耽此則竊爲之感焉無論若此若彼蔽一言曰非吝于彼寧失於不經此正欽哉欽哉惟刑之恤哉卿須諒之仍命遣史官傳諭
정조 18년 · 강
大司諫金履成上疏賜批
정조 18년 · 목
疏略曰伏以好生恧死禽獸猶然人爲物中之靈豈不知自愛其命而臣而欺君生不如死玆敢悉陳愚見以俟金木之誅伏願聖明垂察焉噫嘻金鍾秀之前後負犯知莫如臣蓋其好名之心甚至於掠美務勝之癖輒忽於忌器此所以惻怛之意常少憤屬之氣常多雖以前此還給之疏論之臣亦追間其槪而何其不仁之甚也惟我慈宮德叶元吉運値中否竟未毋臨於臣庶此臣庶之至痛也何況篤生聖人慶延文孫宗社生靈萬世有賴今日北面於殿下者固當如事毋臨各盡忠愛則何敢以不忍聞之聲討有事輒提以增孝思之悲乎且其同曰特恩均在兩家而金漢老之總管不以爲不可者抑何心哉今若以此聲罪則彼將以何辭自明而至於今番疏辭其所謂做錯猶未知何所的指則論以極律恐非欽恤之道也竊伏念殿下之意欲以微罪罪之以附生路而罪名不明則人心不服人心不服則王法不重臣愚死罪竊以爲由前之罪當討而不討由後之罪當覈而不覈大聖人權衡稱物之羲恐不當如是也大抵人臣事君之道固當一直無隱以俟正命而已若以禍福二字先着肚裏巧自安排以圖自全則背國遺君何憚而不爲哉臣竊見近日聲討則其於做錯二字之中未能拈出情跡而模糊說去旣昩牖俗之羲至發涉禁之語其聲討之不誠孰有甚於此哉一覈之請乃是三司之責而側聽屢月終未得聞前席之啓異於私室之言而虛僞成風殆同面瞞嗚呼世道之不直胡至於此哉何幸日月之明俯燭此習至發於昨日傳敎又以明其罪暴其心爲究竟之本此豈鍾秀之幸哉世道自此而可正王法自此而可伸隄防自此而可嚴此誠國家萬世之幸也雖然荐棘之啓雖曰蒙允而傳旨未下不得擧行則徒有荐棘之名而未有荐棘之實王言之不重王法之無信誠非細憂也臣以爲亟下傳旨明示好恧之正次以勿拘法典考覈情實其所隱晦之語果有明的之罪則王章三尺在所不饒也臣以標榜中危臲之蹤徒知無隱不避近嫌則縱荷天鑑之孔昭那免鋒鐲之立至乎不知臣心者必以爲意在營護而臣雖至昏極陋豈有一分爲彼之心甘心於自陷大戮哉誠以荷聖上罔極之恩以全身家故不忍以心內無稽之言反欺聖明也臣病伏旅邸喘喘垂死之中恩旨遽降召牌儼臨坐犯違逋罪在慢鶱惝怳震懍若霣淵谷兹以披瀝肝血悉陳愚見伏願聖明天地父母憐臣愚衷特賜照察倘以臣言爲可則亟允臣請以開盤覈之路以爲不可則快正臣罪以爲妄言者之戒焉批以爾之姸媸知莫如予爾有率着之病病處還或爲長處所以不棄至今者是耳今於爾疏之來也義理分數剖如破竹一閱眸明再閱襟豁爾誠不負所知爾之聲討金鍾秀諸條也彼獨於金漢老總管之除不以爲不可謂其罪浮於今番犯科云而又以前罪之當討不討今犯之當覈不覈歸之刑政之累者此則爾猶未能知予權度而其下論列如請覈做錯段落句語尤切於目下事情件件是矣節節當矣爾言可謂公言公言能無從乎況爾疏中有荐棘之名而無荐棘之實王言之不重王法之無信非細憂等語亦不害爲執法之論爲伸公法特許爾請卽令政院昨下傳敎勿施島配罪人金鍾秀卽其地荐棘事分付禁府爾又以爲勿拘法典覈實使王章三尺不饒云云有萬萬不然者法如金石不可桔槹彼固無足道顧其地則曾玷中書之席者決不可破格設鞫開荆棘於七十年之後此非涉於持疑自有無限深長之思存焉不允近俗面瞞而腹非人不以渠心爲心之時爾敢以爾心中出來之語書納公車國有弦韋之政不施於爾而孰先以爾特授嘉善大夫兵曹參判俾爲事君不欺者之倡
정조 18년 · 강
命新除兵曹參判金履成牌招察任仍命正言李肇源施以竄逐之律持平鄭晚錫放逐鄕外
정조 18년 · 목
敎曰新除授兵曹參判牌招察任昨今李肇源等擧措之偸鈴嚼芋豈非前諫長之罪人乎兩日守閤果誠心乎怵威乎正言李肇源爲先遞其職下囚王府施以竄逐之律持平鄭晚錫之隨衆巽軟亦極無狀削職放逐鄕外
정조 18년 · 강
重推承旨洪仁浩
정조 18년 · 목
敎曰左相箚批咸判事傳敎有誤書處當該承旨從重推考朝紙使之改書出
정조 18년 · 목
義禁府啓言本府都事申翼顯原情以爲渠爲次知都事未能嚴束羅卒至有敺打掖隸之擧聞甚驚駭卽爲査出爲先除名而適致齋日未及處置由前由後莫非昏憒溺職之罪云請刑推得情敎以除刑推議處又啓言加平前郡守申思益原情以爲待罪本邑觸事昏劣不能先事檢飭於火耕之民至有祝靈山松場延燒之境不職之罪萬殞難贖云曾經都總都事請議處允之又啓言前承旨李魯述口招以爲臺臣避辭當此明張沫飮之時不當徑先捧入而始不能嚴辭退斥且値玉堂諸臣求對之時蒼黃詣閤未及周旋終至於遽然捧入論其罪犯萬殞猶輕云請上裁敎以職由生疏未及周旋而然亦旣勘罪分揀放送又啓言前承旨李勉兢徐美修兪漢寧等原情以爲職在出納之地堂箚之涉禁句語全不覺察矇然捧入昏謬之罪實無所逃云請李勉兢徐美修兪漢寧等依律文各笞五十收贖解見任私罪施行敎以以公罪勘放李勉兢兪漢寧功減一等徐美修功議各減一等
정조 18년 · 강
校理尹光普尹悌東副校理高宅謙修撰鄭東觀聯箚賜批
정조 18년 · 목
昨日光普等聯箚略曰伏見傳敎下者有荐棘罪人金鍾秀傳旨姑置之命噫彼鍾秀以不逞之心犯無時之罪肆然投匭旨意凶悖保護聖躬臣分之所當然而乃敢曰餙詐庭籲聯達彝性之所同然而歸之以做錯忍於不忍無所不至夫懲討之法不出於誅心與執跡而已渠之負犯非但將心之已著抑亦凶跡之畢露從前貫盈之罪惡固不可一刻容貸而今番凶疏卽渠斷案背馳義理角勝國是顯肆詆斥略無顧忌其窮凶絕悖之狀殆是載籍之所未有則尙今假息於覆載之間者莫非群下不誠之罪而合啓旣允傳旨久靳畢竟有姑置之命此豈仰望於聖明者哉伏願亟寢傳旨姑置之命仍卽判下俾得加律以伸王法以洩輿憤焉近日以來懲討不嚴玩愒成習朝者賓對承聞姑置之命則旣得方寸之地固當齊聲爭執不得請則不退而乃敢泯默無言隨衆進退今日三司諸臣事誠萬萬駭然臣等謂幷施譴削之典宜矣至是賜批批以省箚具悉矣
정조 18년 · 강
召見一提學鄭民始于重熙堂
정조 18년 · 목
本營提調鄭民始啓言營戶左右契移屬本營之後巡廳軍門巡邏不爲照營故其間亦不無弊端此後則本營入直校卒中別定夜巡以爲警察事定式施行之意請分付軍色從之
정조 18년 · 강
命本營各色捧下文書各其監官與別付料眼同句檢幷着名銜以爲考據
정조 18년 · 목
本營提調鄭民始啓言各色捧下文書只以別付料一人句檢較準不無疏漏之慮此後則各色父書各其監官與別付料眼同句檢較準幷爲着名着銜以爲考據之地從之
정조 18년 · 강
命麻田所在總廳折受山麓移屬本營以爲禁養
정조 18년 · 목
本營提調鄭民始啓言總廳麻田屯田土外有折受山麓周圍頗廣自是禁養之處而自該廳不能着實檢飭材木皆被偸斫店戶亦多盤據將至童濯之境近來材木絕貴之時此等處空棄亦甚可惜請移屬本營以爲各別禁養之地從之
정조 18년 · 강
罷本營軍兵奉足移納之規
정조 18년 · 목
本營提調鄭民始啓言本營軍兵之奉足預下者還下各軍門後所受奉足移納本營以爲充報之地而些少之物追後捧納亦甚苟簡請此後置之從之
정조 18년 · 목
箚略曰昨伏見咸興判官洪喜榮處分傳敎誠不勝萬萬惶恧臣之衰癃昏憒日甚一日似此微細之事應行之例亦未能覺察周旋以致上煩提飭私心悚懍固無可言而其於壞國體隳朝綱尤當如何且況事在族屬而不能敎飭任其淹留竟犯蔑法之科此尤臣難贖之愆也伏乞亟賜斥退以幸國事以安私分批以文敬直派科甲初出於七世百餘年之後而是榜何榜其家誰家記舊而識慶嗣孫甄職俾聳瞻聆則渠當怵感含畏隨事小心以答朝家之恩眷而犯科如彼譴何不及此雖微官之事大有關於國綱安得不致慨於廟堂況卿乎然遂事也卿須安心視事仍命遣史官傳諭
정조 18년 · 목
箚略曰臣登筵而未竭聲討之忱陳箚而復犯瀆擾之誅由前由後只切懍戲及奉聖批誨諭丁寧曲垂匪怒之敎俾爲知恥之方臣實不勝顏騂而汗逬也噫今日變怪之層生刑政之寬弛何莫非如臣無似參叨大官始未送折終莫力討之致則不誠之罪臣實爲首雖荷聖度之包容益切私心之隕越此際又伏奉昨下傳敎以守令赴任之屢朔稽滯誨責備至噫守宰去就民事攸關其所察飭責在廟堂而似此應行之事猶且矇未覺察仰煩憂勤之聖念有臣如此將焉用彼伏乞亟勘臣不職之罪以肅朝綱批以昨敎不過體例間事亦及於領相箚批豈必深引卿其安心勿辭視事仍命遣史官傳諭
정조 18년 · 강
直提學金載瓉上疏辭職賜批
정조 18년 · 목
批以先卿曩時之完人近世之賢輔未易多覯其可忘之卿其勿辭行公
정조 18년 · 강
命知敦寧考病人許遞
정조 18년 · 강
中批以金載瓉擢授知敦寧
정조 18년 · 목
敎曰直提學金載瓉批下矣內閣牌招故相每思之以其未盡用也此人立朝望三行年滿五亞卿陞秩亦近十年知敦寧除授
정조 18년 · 강
命專經文臣殿講待下敎
정조 18년 · 목
政院以十一日專經大臣殿講日次取稟有是命
정조 18년 · 목
義禁府以肇源長興府竄逐啓敎以以昨與再昨擧措論之止於嶺海薄竄多見在堂老人之面也年少好地旣叨言地則宜勉事君以實之義始爲手脚之忙亂中爲擧止之顚錯末乃如醉之談語多不擇雖曰嚴討其言何以槪意孚格乎以愛欲生之意爲指矯革之路有此竄逐以此批旨渠處曉諭後發配
정조 18년 · 강
政府以內閣講製文臣抄啓
정조 18년 · 목
前佐郞金近淳權晙待敎李存秀注書鄭文始李垿校書正字趙萬元新及第徐俊輔柳台佐申絢洪樂浚柳遠鳴曺錫中金熙洛宋冕載李勉昇尹致永具得魯鄭取善姜俊欽洪命周以上取二十人○前佐郞崔光泰檢閱吳泰曾加抄啓○因光泰等加抄啓別單敎曰其中鄭文始李垿俱以舊榜時在堂后幷拔之今榜之某某遺珠雖未知之如黃基天李東萬之屢次高等於御考之券習知詞賦筆翰一禮抄啓
정조 18년 · 강
命新選抄啓文臣在外者申飭上來
정조 18년 · 목
敎曰內閣講製文臣旣抄啓在外者令內閣申飭上來待上來後入稟以爲今月內試取之地
정조 18년 · 강
內閣進抄啓文臣講製追節目
정조 18년 · 목
一講製條件幷依原節目施行而講與製各有所長長於講者未必長於製長於製者未必長於講自今講製抄啓後應講及應製幷從自願分屬一無論試講與試製太簡則有懈弛之漸太數則無肄習之暇每朔製則親試一次課試一次講則只課講一次磨鍊而次數旣減三分之一則不無作輟魯莽之慮講册自止每次以前節目中初再次合幷爲一次一講製分屬雖出於各取所長實下工夫而亦不宜徒講而不製徒製而不講應講諸員則每朔親試時一體應製應製諸員則四孟朔課講時一體應講而講册自止幷依定式擧行一精於文義者未必習於句讀應製諸員幷許臨講但取其識解之警拔考據之淹博至於應講諸員旣使專意於研經則覃思探賾之暇餘力足以成誦幷以背講定式一應講諸員非謂不嫺功令姑欲斂華就實自願應講而及其通瀜七書之後精力旣富藻思日新英華之發於外者必多蔚然可觀此後講員中年紀最少者七書畢講後移付製述
정조 18년 · 강
召見知敦寧金載瓉于重熙堂
정조 18년 · 목
予曰不見卿已多年矣載瓉曰臣五年憂蟄亦不得逢接舊僚玉候諸節無以承聞下情每不勝耿耿戀結矣予曰今則一樣膈氣亦差勝矣載瓚曰五年以來邦慶無前而臣則登筵無路不能仰申歡忭之忱矣元子宮氣候近日若何予曰安過矣又敎曰先卿丙申以後賢輔也曩昔世故多端之時可見其操履予所以謂完人也每以不盡用未嘗不嗟惜于心也
정조 18년 · 강
遞差承旨南公轍以李益運代之前望也
정조 18년 · 목
敎曰筵敎不卽傳之致煩微稟極爲駭然當該入侍承旨遞差
정조 18년 · 강
命忠淸監司李亨元推考海美縣監宋民載改差令該府考律草記
정조 18년 · 목
忠淸監司李亨元狀啓以爲海美縣監宋民載牒呈內縣監赴任後點閱定配罪人則其中李仁千無緣闕點査問委折則前縣監在任時昨年十二月十五日見失云事甚驚駭保授主人爲先嚴治囚次知眼同校卒多般譏詗而此漢本以靡室靡家浮萍浪蹤逃必遠走爲辭故以各別跟探期於限內捉得之意嚴飭該邑發關各鎭文移該道以爲合力窺捕之地矣連接所報則四散廣詗終沒形跡云今此罪人李仁千以僧退俗變幻姓名出沒村閭欺騙良女無職之父詐稱僉使罪目慶州府發配昨年十一月十四日徒三年到配以勿限年改錄矣情狀旣甚絕悖罪名比他稍重不善檢飭致此逃失仍以掩置不卽報營者極爲駭然當該前縣監申啓文罪狀令攸司稟處已過百日之限而尙未捉得者時縣監宋民載擧行亦涉稽忽座首公兄及刑吏等拿致臣營各別重治後仍令嚴飭督現敎以時倅除拜旣在昨臘則昨臘見失之囚近半年之後諉罪前官者近來廉防有如許矣前官現告勿施道臣推考時縣監宋民載爲先改差令該府考律草記該邑不但目來難治而已宜擇其代令該曹口傳各別擇差待下批當日下送俾捧稅裝運無曠官之弊
정조 18년 · 강
以柳殷鉉爲海美縣監口傳也
정조 18년 · 강
重推京畿監司徐龍輔削廣州府尹林道浩職
정조 18년 · 목
京畿監司徐龍輔狀啓以爲月前全義縣監金思羲還官之路行到廣州沙斤川爲店漢輩所作梗侵逼詬辱罔有紀極自水原府捉來店漢等棍治後移送地方官則地方官右袒店漢初不報營略施笞罰仍卽放送云故發關査問于廣州府使之捉致店漢嚴覈牒報則拖至多日終不査報及夫再關催促之後始乃報來而滿紙辭語全事爲店漢分疏末乃以爲爲全義官人所縳者便是首犯爲先嚴囚有若店漢初無所犯而營門强爲構罪者然大抵近來法綱解弛干紀犯分之漢無所不有而至於店漢之侵辱官長尤是前古所無之變隣府捉送亦出共憤之義而身爲守土之官非徒不爲嚴處乃反極意掩護甚至營關査問之下亦如是杜撰者揆以事體萬萬駭然店漢等今方一一査出從輕重勘斷計料廣州府尹林道浩爲先罷黜其罪狀令攸司稟處敎以法從鎭將之向於船中受困猶謂大關紀綱又有此守令見困於店舍者尤豈不駭愕乎許多蔑綱凌分巧湊於本道若此不已守令邊將何以行於道路乎何時之事今始登聞節節玩愒若此宜其道內人之不畏法卿則爲先從重推考該府尹亦守令則乃反右袒店漢可謂常情之外罷黜輕矣削其職名此後諸道更有如許之事道伯守令焉逭重勘令廟堂嚴飭
정조 18년 · 강
召見藥院提調鄭昌順副提調鄭大容觀象監提調沈頤之前提調徐有防禮曹判書閔鍾顯及敦寧都正朴師轍童蒙敎官崔昌迪于熙政堂
정조 18년 · 목
藥院入診也○予謂師轍曰年今幾何師轍曰六十四歲矣予問誰之族師轍曰故正言馨源之五寸親矣予曰向見經義條對天人性命之類釋實多可觀故使之特命上來矣若無所存則豈如是也近來朝士亦有抄啓文臣之講義卿宰或與之講論而士習惟以尋章摘句爲事絕罕篤工於正學者故不無浸入異端之患矣爾嘗工於何經乎師轍曰別無經學之工夫矣予曰以近七十之年能陳許多條問於數月之內者若非平日工夫則安能若是耶恨不以科目出身爲抄啓等試官矣師轍曰臣於經書日用文義亦不得留意今承聖敎尤爲愧恧矣予曰留京從宦否師轍曰感祝聖恩爲一叩謝而來退卽還鄕計矣予曰當於抄啓殿講時召見姑爲留待可也予謂昌迪曰爾年幾何昌迪曰六十九矣予曰爾父之習於易學嘗聞於故相矣以關東十室之小覩爾等條陳條問極爲嘉尙經書中最着工者何書昌迪曰少時略有工於尙書矣予問四書則致力者何書昌昌迪別無致力處矣予曰今日公事適撓未能討論條議當更爲召接與朴師轍同爲下去仍命先退昌順曰以臣衰朽之質實難冒膺於本兵之任至於藥院則旣無疾病之實故姑爲行公昵近耿光是臣區區之願也予曰本兵重任豈可朝除夕遞乎所帶藥院今姑遞改矣仍命藥院先退予謂頤之等曰命課學等賞罰節目皆已酌定否頤之等曰姑未完定矣予曰大享及陵幸等大禮時其能得中者元定賞罰外稟旨擧行至於修改等自外擧行者亦爲定其次數賞罰成爲節目正書以入卿等今日於本監齊會相確以奏也戶判旣兼劇務前提調亦有內閣公故禮判專意檢飭使禁漏官命課學勸課成就之地可也天文學中亦有才識者使之兼治如內醫本廳之或兼針醫譯官之兼工淸蒙例則似好以此成出節目也
정조 18년 · 강
以徐美修爲廣州府尹備薦也
정조 18년 · 목
吏曹以美修方在罷散啓命敍用仍令當日辭朝
정조 18년 · 목
以金載瓉爲大司憲洪聖淵爲大司諫尹光普爲執義沈興永爲掌令姜克成柳憲周爲持平魚錫齡爲獻納朴吉源爲正言張至顯爲校理洪秀晚爲副修撰金載瓉爲知經筵具庠爲同義禁徐有防爲內局提調姜致周爲懿昭墓守衛官申聖度鄭師赫崔相發柳原厚鄭來臨任進廷辛元和金德龍李時迪姜翊聖李俊一李廷伯宋德麟金鎭赫崔俊弼爲同知幷三望批下李希顏李世迪朴命夏郭侹李東元趙奉玄蔡潤李光中趙成裕張聖紹李允德金世郁韓光儒李景天李和述李箕中李緝韓淡尹藎東韓德壽尹之玄權重彥爲僉知竝三望批下重彥首望批下
정조 18년 · 강
重推金吾堂上李冕膺
정조 18년 · 목
政院啓言卽見全羅監司李書九啓本則靈巖郡竄配罪人李喆模發配時配所邑名初不知委於本道只使書吏押送云莫重公事有此大段做錯請當該堂上從重推考允之
정조 18년 · 강
修撰鄭東觀疏陳母病徑出賜例批
정조 18년 · 강
命天文學生願付命課學者草記許赴
정조 18년 · 목
觀象監啓言命課學賞罰追節目草本謄入正書啓下從添付原節目以爲遵行之地命課學官生數甚零星前頭成就有難責效一依內醫院兩廳司譯院兩學通用之例天文學官生中擇其年少聰敏有來歷者以兼付命課學之意招致曉諭則多有自願者就其中可合者別單書入敎以奬勸懲礪之政依書下擧行天文學之願付命課學者名雖十人當觀成就許入定限屢試明知其可堪然後以兼察之意草記後許赴此後準此爲例
정조 18년 · 강
詣皇壇行望拜禮
정조 18년 · 목
具翼善冠黑圓領袍出集成門乘輿至朝宗門外降輿入冽泉門詣板位行禮參班皇朝人子孫李源等二十三人本朝忠臣子孫李漢豊等二百七十九人陞詣壇上奉審訖出朝宗門外乘輿入集成門還內
정조 18년 · 강
御熙政堂試取望拜禮參班蔭儒仍命武士令兵判訓將柳葉箭一巡試取幷施賞有差
정조 18년 · 목
敎曰望拜禮參班蔭儒賓廳近處待令使之應製武士令兵判訓將北營柳葉箭一巡試取邊二中以上書入○以云誰之思西方之人兮爲賦題收券親考訖敎曰今日行禮粗伸念京之誠而出至壇門之外見鵠立濟濟鵷序蹌蹌者儒士之外朝官寔繁曠想乃先增我感忱別試功令之體於便殿之庭蓋寓餘思兼欲興勸應製居首三中一令李厚燾陞敍三中進士金明淳除職三下參奉黃勉喆紙三卷筆三枝墨二笏賜給草二下前主簿尹可基甄用次上生員尹華鎭參奉尹熤幼學金遇順南正容各紙二卷賜給除職與甄用皆令勿踰今政○參班武士柳葉箭一巡試射入格別單閑良蔡翼永直赴會試嘉義王道平訓鍊奉事憑慶瑀漢旅閑良王道信吳在光等邊二中各上弦弓一張賜給
정조 18년 · 강
拿處別例房郞廳鄭東敎尋命分揀
정조 18년 · 목
試紙以白綿紙頒給有命而今見御題所寫紙則非白綿紙也事極可駭該郞拿處○禁府以鄭東敎拿囚啓敎以分揀放送
정조 18년 · 강
召見顯隆園令任希厚及應製入格儒生于熙政堂
정조 18년 · 목
予謂希厚曰爾則不必使之加勉第播種一節前官輩已行之而過爲操心以致樹木之太茂密此亦不可不商量處也且或有些少弊端卽速報來予謂李厚燾曰汝之所做甚合意矣予謂金明淳曰以汝之文豈不足爲文衡乎明年慶科在前汝須益加勞力也仍敎曰爾旣是閣僚之四寸則參奉肅謝時長服諸具閣僚所當備給也予謂尹熤曰予之今日率汝等爲此擧者非謂有益於世道也蓋以寓風泉之思念京之義也且所以追述先大王之盛義而俾知大義之猶存於世間汝家與他有異故至及此言
정조 18년 · 강
遞兵曹參判徐邁修以柳誼代之前望也
정조 18년 · 강
遞差承旨鄭大容洪義榮韓晩裕李羽晉徐有秉以徐邁修洪聖淵南公轍李普天李魯述代之竝前望也
정조 18년 · 목
敎曰雖非該房旣是坐直右位況一院之長乎今於陳疏自引豈可勸令行公乎都承旨鄭大容遞差同在一院且適齋直則無一言挽止其罪均矣昨日齋直諸承旨亦竝遞差前望單子入之待下批牌招察任
정조 18년 · 강
有政吏曹判書李秉鼎參判洪明浩參議李勉兢兵曹判書具庠進
정조 18년 · 목
以徐有臣爲戶曹參判李普天爲兵曹參知任希存爲顯隆園令尹得運爲古群山僉使金寅哲爲廣梁僉使柳和源爲神光僉使金鑧朴受采張奎貞鄭錫光姜鳳麟李載春李福起金龍李時傑馬漢聲崔斗燦金世鵬韓以敬權得中爲同知閔正修尹彛佐朴天柱朴一源尹世錥李遇春卞光祚李敬烈柳東廸爲僉知鑧以下竝老職也同知五望四望首副末擬一望首副擬竝批下僉知三望首副末擬竝批下
정조 18년 · 강
命徐邁修添書於奪告身傳旨以洪明浩奇彥鼎爲承旨竝前望也
정조 18년 · 목
敎曰今聞知申與被譴諸人同罪獨漏昨今除職皆爲引義云然則不可一爲一否奪告身傳旨添書都承旨及右副未差之代前望單子入之待下批牌招察任
정조 18년 · 강
遞都總管金載▣以廣陵君烻代之遞兵曹參知李普天以朴宗甲代之前望也
정조 18년 · 목
載▣時帶詞訟也普天未肅拜也
정조 18년 · 강
以李厚燾爲掌樂僉正尹可基爲禮賓主簿金明淳爲徽陵參奉厚燾陞敍也可基甄用也明淳初仕也竝口傳也
정조 18년 · 목
敎曰掌樂僉正李厚燾他司僉正相換○司饔僉正李光德掌樂僉正李厚燾相換
정조 18년 · 강
命湖西忠州等邑驛賑麰一萬四千一百石懸錄會案待秋作租
정조 18년 · 목
備局啓言卽見忠淸監司李亨元狀啓則以爲租還不敷而每患難繼麰穀有裕而反爲民弊忠州常賑麰八千石洪州常賑麰一千五百石恩津常賑麰一千六百石陰城常賑麰一千石扶餘常賑麰八百石懷德常賑麰三百石營賑麰二百石木川常賑麰四百石成歡常賑麰三百石區別懸錄於會案後待秋以租收捧事請令廟堂稟旨分付矣米租之排巡艱乏麰麥之勒令分授俱爲病民之端而道臣作租之請出於裒益之改必有所酌量而然請依所請許施允之
정조 18년 · 강
以金城地硫磺設店處屬之壯營爲軍需之用仍命本邑着實檢飭
정조 18년 · 목
從本營提調鄭民始言也
정조 18년 · 강
命泰川等四邑穀作錢條竝屬賑廳
정조 18년 · 목
惠局堂上鄭民始啓言因關西道臣所報泰川等四邑吏逋收捧條及穀簿最多爲弊者作錢上送事大臣筵稟許施矣賑廳徑費近甚苟艱從前穀多邑作錢者太半是常賑穀則盡屬戶曹而賑廳之無所取用旣甚無義且今番作錢條與年前移屬者有異四邑作錢者請竝屬賑廳以爲需用之地從之
정조 18년 · 강
命戶曹句管海西小米四千五百石劃付總戎廳充補城餉四萬石分留之資
정조 18년 · 목
總戎使鄭民始啓言本廳城餉昨冬收捧者及今審添餉後合爲三萬六千餘石若又添補三千石以充四萬之數則可得半分半留戶曹貸去二千石姑未及還捧依昨秋例以海西京司句管小米四千五百石劃付本廳以爲充補之資則似爲便好矣從之
정조 18년 · 강
命時囚姜鳳瑞以草記議處照律判義禁洪良浩越俸一等知義禁閔鍾顯司義禁李漢豊柳誼重推
정조 18년 · 목
義禁府啓言前掌令姜鳳瑞原情以爲生長遐土雖甚愚迷豈不知城化分義之至重而移麰之所剩自禾北鎭六百石回船于邑中之狀萬目所覩況以浦民負石載船則百姓歷歷知數而朝天浦所剩又爲稱是則其爲數爻丁寧無違所謂四字之說日月相左則只憑梁之蘊小紙之所錄之蘊怯於照律以千萬孟浪之說粧撰彌縫欲爲圖免之計而小紙尙在則渠安敢發明哉之蘊之家在於城中官門之外而以村居納招者抑亦粧撰之一端濟州一邑之中有牧使焉有判官焉牧使之所管者巡察黜陟等事而判官之所主者戶籍田案也則百姓以判官爲城主而以牧使爲別星稱云者乃是島中流來之風俗曚然無識徒知別星之無城化之分爲民陳疏之際無知妄作自歸於論城主之科云請議處敎以以草記議處照律近來時囚無端滯囚除非提飭不卽捧供卿等之具公服赴衙固似勞矣囚人之久滯其若豈比卿等之勞則齋日外空日惟意不坐而廟堂論責之草記該房察推之院啓久未見之此亦壞例之一端此後申明奮典俾勿抛置判堂卿則越俸一等諸堂徒重推考無端不坐過三日不爲提醒於堂上則首都事先汰後拿當該首堂下義禁府推考事定式以此判付大書揭板虎頭閣以爲堂目着念之地
정조 18년 · 강
罷承旨洪聖淵職
정조 18년 · 목
以徐邁修奪告事誤爲微稟也
정조 18년 · 강
命假注書李允謙拿處尋放
정조 18년 · 목
敎曰當該注書李允謙傳旨書入放恣莫甚拿處○義禁府啓言假注書李允謙原情以爲莫重奏御文字不能敬愼以致字數之遺漏句絕之連書莫非昏謬愚騃之致云請刑推得情敎以付過放送
정조 18년 · 강
投畀姜鳳瑞于仁川府